Dinaburgo pilis
Dinaburgo pilis (latv. Dinaburgas pils, vok. Schloss Dünaburg, rus. Динабургский замок) – pilis Latvijoje, 17 km į rytus nuo Daugpilio Dauguvos aukštupiu. Pilis stovi netoli nuo Naujenės miestelio, Dauguvos kilpų gamtiniame parke. Tai buvusi strateginė vieta šalia svarbaus viduramžių vandens kelio, ant aukšto Dauguvos dešiniojo kranto. Pro čia vedė senieji prekybos keliai iš Pskovo ir Naugardo į Vilnių ir iš Polocko į Rygą. Pilis priklausė Livonijos ordino Daugpilio komtūrui. Pilį pastatė ordino magistras Ernestas fon Racburgas 1275 m. Nuo šios datos skaičiuojama Dinaburgo (dab. Daugpilio) miesto istorija. Pilies komtūrijai priklausė dabartinės teritorijos aplink Alūkstą, Rėzeknę, Ludzą. Maskvos didžiojo kunigaikščio Ivano Rūsčiojo rusų kariuomenė pilį sugriovė 1577 m.